Derde Australiese sportbaas loop | Netwerk24
16 Junie 2020 16:59
Kevin Roberts, Krieket Australië (KA) se uitvoerende hoof, het ná maande se kritiek oor sy leierskap tydens die Covid-19-pandemie bedank.
Kevin Roberts. Foto: Getty Images
Earl Eddings, dié beheerliggaam se voorsitter, het Dinsdag bevestig dat Nick Hockley in sy plek sal waarneem tot ’n opvolger aangestel is.
Hoewel Eddings laat blyk het dit was ’n wedersydse ooreenkoms tussen die partye, het hy ook gesê KA wou ’n nuwe leierskapstyl hê en dat die opvolger ook sterk kommunikasievaardighede moet hê.
“Kevin het sy bedanking ingedien en ons het dit aanvaar. Ons moet nou aanbeweeg.”
Roberts het James Sutherland in Oktober 2018 opgevolg en moes nog 18 maande van sy kontrak uitdien.
Todd Greenberg, uitvoerende hoof van die rugbyliga, en Raelene Castle, uitvoerende hoof van die Australiese Rugbyunie, het ook onlangs bedank.
Die besluit om in April salarisse te besnoei was die begin van die ongelukkigheid onder Roberts.
Die aanbied van die T20-Wêreldbeker-toernooi later vanjaar blyk ook onrealisties volgens Eddings te wees weens reisbeperkings, want hulle moet 16 spanne in Australië kry.
Die toernooi van 18 Oktober tot 15 November word boonop op sewe velde beslis.
Grant Robertson, minister van sport in Nieu-Seeland, het intussen op ’n vraag of die land dalk die gasheer kan wees, gesê dis ’n besluit vir die Internasionale Krieketraad om te neem.
Meer oor: Krieket | Kevin Roberts | Bedanking | Ka | Krieket Australië
KA se Roberts kan ook pos kwyt wees
Jofra het nie vriende in Windies-geledere